Pád žeriavu odstavil od prúdu tretinu Vietnamu
Autor: SITA, 23. mája 2013 16:28, aktualizované: 23. mája 2013 16:28
Ilustračné foto: SITA/AP
HANOJ 23. mája (WEBNOVINY) - Viac ako tretina Vietnamu sa ocitla bez elektrického prúdu po tom, ako tento týždeň pád žeriavu prerušil jedno z kľúčových vedení.
Incident pocítili aj v susednej Kambodži, kde boli bez elektriny obyvatelia hlavného mesta Phnom Pénh.
Žeriav najskôr spadol na strom, ktorý zase zvalil stĺp elektrického vedenia a prerušil dodávky prúdu do 22 z celového počtu 63 vietnamských provincií.
Úradom vo Vietname sa poruchu podarilo odstrániť asi po dvoch hodinách. Kambodžský Phnom Pénh bol však celkom bez elektriny takmer celý deň.
Výpadok vyvolal v oboch krajinách chaos - zatvárali sa továrne a pocítili to aj šoféri, keďže nefungovali semafory. Vietnam vyrába elektriny najmä z vodných elektrární, v súčasnosti je tam však obdobie sucha a výpadky elektriny sú preto v tejto 89-miliónovej krajine takmer na dennom poriadku.